জোরকদমে মুখ্যমন্ত্রীর জন্য জমি তৈরির কাজ শুরু করল রাজ্য সরকার। বিদেশ সফর থেকে ফিরে আগামী ১৪ সেপ্টেম্বর সিঙ্গুর যাবেন মুখ্যমন্ত্রী মমতা বন্দ্যোপাধ্যায়। তার আগে সিঙ্গুরে টাটাদের জমি কৃষকদের ফেরত দেওয়ার ‘চূড়ান্ত রূপরেখা’ তৈরির কাজ সেরে ফেলতে চাইছে রাজ্য সরকার। দেশে ফিরলেই মুখ্যমন্ত্রীকে সেই রূপরেখা ‘উপহার’ দিতে চান ওই প্রক্রিয়ার দায়িত্বপ্রাপ্ত মন্ত্রীরা।
শুক্রবার থেকেই জমি ফেরতের জন্য সিঙ্গুরে প্রশাসনিক প্রক্রিয়া শুরু করেছে রাজ্য। ওইদিন মন্ত্রী মলয় ঘটকের তত্ত্বাবধানে সিঙ্গুরের জমি জরিপের কাজ শুরু করেছে প্রশাসন। শনিবার সেখানে গিয়েছিলেন মন্ত্রী পার্থ চট্টোপাধ্যায়। আজ, রবিবার যাওয়ার কথা আরেক মন্ত্রী সুব্রত মুখোপাধ্যায়ের। প্রধানত, রবিবার থেকেই মূল কাজ শুরু।
প্রাথমিক পর্যায়ে প্রকল্প এলাকার ঝোপঝাড় পরিষ্কার করা হবে। দীর্ঘদিন পরিত্যক্ত থাকায় প্রকল্প এলাকার সর্বত্র যাওয়া সম্ভব হচ্ছে না। এদিনও পার্থকে নিজের গতিবিধি সীমিত এলাকার মধ্যেই সীমাবদ্ধ রাখতে হয়েছিল। দ্বিতীয় পর্যায়ে (সম্ভবত রবিবার থেকে) জমির ‘স্যাটেলাইট ম্যাপিং’য়ের কাজ শুরু হবে। প্রকল্প এলাকায় কৃষকদের কার কোথায় এবং কতটা জমি ছিল, তা অধিগ্রহণের আগের সরকারি নথি দেখে চিহ্নিত করা হবে। যে জমিগুলি ফাঁকা, সেখানে ‘আল’ বা সমতুল প্রক্রিয়ায় জমি বিভাজনের কাজ শুরু করবে ভূমি দফতর। পরবর্তী পর্যায়ে কারখানা এবং প্রশাসনিক ভবনের কাঠামো ভেঙে ফেলে ওই জমিতেও একই প্রক্রিয়া চালানো হবে। সমান্তরাল প্রক্রিয়ায় জমির নথি দেখে জমিদাতাদের নামে নামে ‘পর্চা’ তৈরি করবে ভূমি দফতর। প্রশাসনিক কর্তাদের অন্য একাংশ নথি মিলিয়ে ক্ষতিপূরণের তালিকা তৈরি করবেন। হুগলি জেলা প্রশাসনের এক আধিকারিকের কথায়, ‘‘মুখ্যমন্ত্রী যাতে সভামঞ্চ থেকে জমি ফেরতের চূড়ান্ত প্রক্রিয়ার ঘোষণা করতে পারেন, সেই কথা মাথায় রেখে কাজ এগনো হচ্ছে।’’
মন্ত্রীদের কেন ওই প্রক্রিয়ার সঙ্গে জড়িত রাখা হল, তার ব্যাখ্যা দিয়ে এক পদস্থ আধিকারিক এদিন বলেন, ‘‘এটা একটা সম্মিলিত কাজ। প্রত্যেকের মতামত মূল্যবান। আদালত সময়সীমা নির্দিষ্ট করে দিয়েছে। সেই অনুযায়ী দ্রুত কাজ করতে হবে। মন্ত্রীদের কেউ না কেউ উপস্থিত থাকলে স্থানীয় স্তরে কাজ করতে গিয়ে হঠাৎ কোনও সমস্যায় পড়লে সিদ্ধান্ত নেওয়া সহজ হবে। সময়ের অপচয় হবে না। মন্ত্রীর উপস্থিতিতে স্থানীয় মানুষের মধ্যে আস্থাও বাড়বে।’’
আন্দোলনের শুরু থেকে সুপ্রিম কোর্টের রায় ঘোষণার দিন পর্যন্ত সিঙ্গুর নিয়ে ‘উৎকণ্ঠা’য় ছিলেন মুখ্যমন্ত্রী। তাই বিদেশ থেকে ফেরামাত্র সিঙ্গুর-প্রক্রিয়ার ‘অগ্রগতি’র তথ্য তাঁর হাতে তুলে দিতে চান দায়িত্বপ্রাপ্ত মন্ত্রীরা। তাই এদিন প্রকল্প এলাকা এবং জমি-উদ্ধার প্রক্রিয়ার পর্যবেক্ষণ শেষে সিঙ্গুর-আবেগের সঙ্গে সামঞ্জস্য রেখে আগামী ১৪ সেপ্টেম্বর মমতার সভার জন্য স্থান নির্বাচন শুরু করেন পার্থ। প্রাথমিকভাবে স্থির হয়েছে, আন্দোলনের মূল মঞ্চ যেখানে ছিল, সেখানেই সভামঞ্চ তৈরির প্রস্তাব করা হবে। দুর্গাপুর এক্সপ্রেসওয়ের গাড়ি চলাচল ব্যাহত না করে কীভাবে সভাস্থল তৈরি করা যায়, তা নিয়ে হুগলির জেলাশাসক এবং পুলিশ সুপারের সঙ্গে কথা বলেন পার্থ। মুখ্যমন্ত্রী ফিরলে গোটা বিষয়টি তাঁকে জানানো হবে। তাঁর অনুমোদনক্রমে সভাস্থল চূড়ান্ত করা হবে।
সিঙ্গুরে দাঁড়িয়ে পার্থ বলেন, ‘‘মূলত ১৪ সেপ্টেম্বরের সভামঞ্চ কোথায় হবে, সেটাই আমরা দেখছি। সিঙ্গুরের এই স্থান তো ঐতিহাসিক! ফলে প্রচুর সাধারণ মানুষ সেদিন থাকবেন। তাই যান চলাচলও স্বাভাবিক রাখতে হবে।’’ 
বিদেশ সফরে যাওয়ার আগে মুখ্যমন্ত্রী জানিয়েছিলেন, তাঁর সাময়িক অনুপস্থিতিতে সিঙ্গুরে জমি ফেরতের প্রক্রিয়া দেখভাল করবেন রাজ্যের মন্ত্রী পার্থ, সুব্রত, মলয়, ফিরহাদ হাকিম, অরূপ বিশ্বাস, পূর্ণেন্দু বসুরা। তাঁদের মূল কাজ, সিঙ্গুরে জমি সংক্রান্ত সরকারি প্রক্রিয়ার উপর সরাসরি ‘নজরদারি’ করা। ফোনে নয়, সশরীরে সিঙ্গুরে গিয়ে পরিস্থিতি খতিয়ে দেখতে হবে মন্ত্রীদের। শুক্র, শনি এবং রবিবার তিন মন্ত্রী পর্যবেক্ষণের কাজ সেরেছেন এবং সারবেন। আগামিকাল, সোমবার থেকে প্রক্রিয়া শেষ না-হওয়া পর্যন্ত ফিরহাদ, অরূপ, পূর্ণেন্দু ঘুরিয়ে-ফিরিয়ে সিঙ্গুর যাবেন।
গুরুদায়িত্ব তাঁদের। মুখ্যমন্ত্রী হওয়া ইস্তক যে সিঙ্গুরকে এড়িয়েই চলেছেন মমতা, সেখানে তাঁর আবির্ভাবের লগ্নকে স্মরণীয় করতে হবে। ‘জমি’ পাচ্ছে সিঙ্গুর। ‘জমি’ চাইছেন মমতা।